Langs die Boschkop-teerpad, nie te ver van die brug oor die Steekrietspruit nie, het ek in die onlangse verbygaan gesien dit woel by ’n plek met die naam van Klipwerf Kroeg. Die ‘werf’ is opgeruim, ’n banier is nader aan die pad staangemaak wat sê dat die nuwe eienaars, Wendy en Jaco, jou graag wil verwelkom.
Ons draai in en vir ’n oomblik wil ek dink die plek bestaan klaar nie meer nie. Geen ander motor of mens is in sig nie. Maar ons sien beweging binne en met die intrapslag verseker ’n vriendelike Klipwerwer my dat ons effens vroeg is – die ‘mense’ sal nou-nou-hier wees.
By die huis het ek voorgeskrewe pille waarop ’n rooi plakker baie prominent sê: “Vermy alkohol.” Ek draai my rug op my bier, kyk hom nie een keer in die oë nie en praat met hom nie ’n enkele woord nie.
Gawe kelnerin sê hulle het op die oomblik ongelukkig net ’n pizza-spyskaart, maar nuwe eienaars is druk besig om te werk aan ’n meer omvattende spyskaart met ’n wye keuse wat sommer gou gereed behoort te wees.
In die hoek van die binnevertrek sien ek hoe die pizza-ingenieur besig is om ’n stewige houtvuur in die pizza-oond brand te maak.
Metgesel is kinderlik bly by die aanhoor van die gratis focaccia. Sy sou dit maklik as stapelvoedsel aanneem, sê sy. Pizza kan jy ook gebruik sou jy Metgesel in ’n wip wou vang. Ek verskil gewoonlik van haar. Gewoonlik, maar Klipwerf se ‘Sicillian’ en die focaccia vooraf, het my byna tot ander insigte gedwing.